ANC-geldkrane toe; skarehulp nou al genadeArgieffoto Die ANC se kontantvloeiprobleme en stakings van sy werknemers weens agterstallige rekeninge het dié party genoop om aan ongewone maniere te dink om geld in te vorder. Die ANC het op 12 Augustus ŉ skarehulpfonds gestig om geld in te samel. Dié fonds voldoen aan die vereistes van die Wet op die Finansiering van Politieke Partye en is daarop gemik om ANC-lede en -ondersteuners aan te spoor om deel te neem aan die finansiering van ANC-programme en -aktiwiteite. Dié wet vereis dat alle skenkings van R100 000 en hoër verklaar word. Die ANC sal sulke skenkings aan die Onafhanklike Verkiesingskomitee (OVK) verklaar. Die ANC pak die skuld vir sy “kontantvloeiprobleme” onder meer op die algemene ekonomiese situasie, die inwerkingstelling van die Wet op die Finansiering van Politieke Partye, asook ŉ dringende behoefte om die ANC se operasionele en finansieringsmodelle te moderniseer. Volgens Pule Mabe, nasionale woordvoerder van die ANC, is die party vol vertroue dat die plan aktiewe belangstelling in die onderhoud van die party sal wek. “Die aanvanklike reaksie op die inisiatief is bemoedigend en ons hoop ons lede sal aanhou om ons te ondersteun,” het Mabe gesê. “Sedert die media berig het oor die kontantvloeiprobleme wat die party ondervind, is die tesourier-generaal oorstroom deur lede en ondersteuners wat geld wil bydra. Die ANC waardeer die besorgdheid en bydraes wat tot die sentrale ANC-geldinsamelingsrekening gemaak kan word.” Maroela Media het vroeër berig werkers in die ANC se kantore landwyd het Donderdag aangedui hulle gaan staak weens hul onbetaalde salarisse. Die groep eis dat nasionale leiers van die regerende party ingryp en die situasie dringend oplos. Hulle dring ook daarop aan dat hul uitstaande salarisse vir Julie en Augustus dadelik betaal moet word. Dié werkers het in Junie al betoog oor die benarde situasie waarin hulle hul bevind en hul uitstaande Mei-salarisse is destyds ná die betoging betaal.